《冬日，汉江南行将赴夏口，途次江陵界，寄裴尚书》
唐代·武元衡

五部拥双旌，南依墨客卿。关山迥梁甸，波浪接湓城。

烟景迷时迥，云帆渺去程。蛤珠冯月吐，芦雁触罗惊。

浦树凝寒晦，江天湛镜清。赏心随处惬，壮志逐年轻。

舟楫不可驻，提封如任情。向方曾指路，射策许言兵。

兰渚歇芳意，菱歌非应声。元戎武昌守，羊祜幸连营。

作者简介：武元衡（758―815），唐代诗人、政治家，字伯苍。缑氏（今河南偃师东南）人。武则天曾侄孙。建中四年，登进士第，累辟使府，至监察御史，后改华原县令。德宗知其才，召授比部员外郎。岁内，三迁至右司郎中，寻擢御史中丞。顺宗立，罢为右庶子。宪宗即位，复前官，进户部侍郎。元和二年，拜门下侍郎平章事，寻出为剑南节度使。元和八年，征还秉政，早朝被平卢节度使李师道遣刺客刺死。赠司徒，谥忠愍。《临淮集》十卷，今编诗二卷。